Carcaixent imparteix un curs de formació dirigit a cuidadors no professionals de persones dependents
15 de juny de 2017

Carcaixent

Els dies 12 i 13 de juny es va impartir a Carcaixent el curs-taller "Cuidar el cuidador" a càrrec de diversos professionals del Centre de Salut de Carcaixent i de l'Hospital de la Ribera. Este curs queda inclòs dins el programa formatiu de l'Hospital de la Ribera d'Alzira. Des de la Regidoria de Benestar Social s'ha coordinat l'acció formativa que ha reunit un total de 22 cuidadors, la gran majoria familiars de persones en situació de dependència, reconeguts com a tals en la resolució per la qual es concedeix la prestació econòmica per a cures en l'entorn familiar.

El curs estava format per cinc mòduls que tenien com a objectiu dotar el cuidador dels instruments necessaris de suport i formació per a millorar l'atenció sociosanitària de les persones en situació de dependència, facilitar un suport emocional a les persones cuidadores a través d'actuacions d'autoatenció, impulsar el reconeixement social de les persones cuidadores i afavorir, si és el cas, una orientació per a una integració futura en el mercat laboral. Així, els aspectes tractats han sigut recursos socials, suport psicològic al cuidador i maneig de l'estrés, mobilitzacions i transferències, consells generals d'alimentació, higiene, canvis posturals, prevenció d'úlceres i, per acabar, ajuda al final de la vida.

En la presentació del curs van estar presents les coordinadores del Centre de Salut, Rosa Albelda i Pilar Herrera, i la regidora de Benestar Social, Teresa Oliver. Totes elles van insistir en la importància de mantindre una continuïtat en estos cursos a fi de crear un ambient de suport a tots els cuidadors, als quals dedicaren unes paraules de reconeixement per la tasca altruista que tots ells realitzen dia rere dia.